作者:權德輿
標題:早發杭州泛富春江寄陸三十一公佐
內容:候曉起徒馭，春江多好風。白波連青雲，蕩漾晨光中。四望浩無際，沉憂將此同。未離奔走途，但恐成悲翁。俯見觸餌鱗，仰目淩霄鴻。纓塵日已厚，心累何時空。區區此人世，所向皆樊籠。唯應杯中物，醒醉為窮通。故人懸圃姿，瓊樹紛青蔥。終當此山去，共結蘭桂叢。